नडाल और जोकोविच में विंबलडन का खिताबी मुकाबला  
शीर्ष वरीयता प्राप्त राफेल नडाल और दूसरे वरीय नोवाक जोकोविच ने चार-चार सेट में जीत दर्ज करके विंबलडन के पुरुष एकल के फाइनल में प्रवेश किया।
शीर्ष वरीयता प्राप्त राफेल नडाल और दूसरे वरीय नोवाक जोकोविच ने चार-चार सेट में जीत दर्ज करके विंबलडन टेनिस टूर्नामेंट के पुरुष एकल के फाइनल में प्रवेश किया। मौजूदा चैंपियन नडाल ने एंडी मर्रे को 5-7, 6-2, 6-2, 6-4 से हराकर ब्रिटेन की 1936 के बाद पहला चैंपियन मिलने की उम्मीदों पर भी पानी फेर दिया।  दूसरी तरफ सर्बियाई जोकोविच ने फ्रांस के 12वीं वरीय जो विल्फ्रेड सोंगा को 7-6, 6-2, 6-7, 6-3 से हराया। अब भले ही नडाल और जोकोविच के बीच खिताबी मुकाबला होगा, लेकिन फाइनल में पहुंचते ही सर्बियाई खिलाड़ी एटीपी रैंकिंग में शीर्ष पर भी पहुंच गया है।  मर्रे की यह सेमीफाइनल में लगातार तीसरी हार रही। उन्होंने हालांकि अच्छी शुरुआत की और अपनी तीखी सर्विस और करारे शॉट से 10 बार के चैंपियन नडाल को बैकफुट पर भेज दिया था। इसके बाद नडाल ने अच्छी वापसी करके दर्शकों को खासा निराश किया, जो मर्रे की जीत देखने के लिए पहुंचे हुए थे। नडाल यदि खिताब जीत भी जाते हैं, तब भी वह एटीपी रैंकिंग में दूसरे नंबर पर खिसक जाएंगे।  पिछले सात साल में यह पहला अवसर होगा, जबकि नडाल या फेडरर में से कोई शीर्ष पर काबिज नहीं होगा। सोंगा ने जोकोविच के खिलाफ तीसरा सेट जीतकर वापसी की कोशिश की। उन्होंने क्वार्टर फाइनल में रोजर फेडरर के खिलाफ पहले दो सेट गंवाने के बाद जीत दर्ज की थी, लेकिन जोकोविच ने ऐसी नौबत नहीं आने दी। उन्होंने अपनी लय बनाए रखी और तीन घंटा सात मिनट में मैच अपने नाम किया।